Varustelekan myymälä Konalassa
**Varusteleka** on vuonna 2003 perustettu armeijatavaran erikoisliike. Yrityksen tilat sijaitsevat Helsingin Konalassa, jossa varasto- ja myymälätilaa on yhteensä 3 000 neliömetriä. Varusteleka on alansa suurimpia yrityksiä niin Suomessa kuin Euroopassakin; vuoden 2013 alussa se työllisti 53 henkilöä. Asiakaskunnan ja yrityksen kasvettua tarjontakin on kasvanut, ja alkuvuosien – lähestulkoon yksinomaan – halvan sotilasylijäämän lisäksi valikoimaan kuuluu nykyään lukuisia armeija- ja ulkoilualan tuotteita. Vuodenvaihteesta 2012–2013 alkaen Varusteleka on tuonut omalla brändillään markkinoille itse suunnittelemiaan ja valmistuttamiaan tuotteita, mukaan lukien keikkalaukkuja.

Varustelekan perusti sen omistaja Valtteri Lindholm ollessaan 21-vuotias. Yrityksen toimitusjohtajana toimi Henri Nyström vuoden 2015 syksyyn asti ja vuonna 2016 uudeksi toimitusjohtajaksi valittiin Jari Laine. Varustelekan liikevaihto oli 9,6 miljoonaa euroa vuonna 2016.

Markkinointi
------------

Varusteleka on tunnettu rempseästä viestinnästä ja markkinoinnista. Yritys on myös kerännyt puoleensa kritiikkiä esimerkiksi "vaimonhakkaajapaitoina" (engl. *wifebeater*) myymiensä hihattomien aluspaitojen takia.
Vaimonhakkaajapaita ei Mainonnan eettisen neuvoston mukaan kehottanut väkivaltaan eikä ollut hyvän tavan vastainen. Sen sijaan neuvosto antoi huomautuksen Jugoslavian armeijan baretista, jota myytiin nimellä *kansanmurhabaretti*. Kesällä 2018 yritys sai jo kolmannen huomautuksen neuvostolta. Yksityishenkilö oli kannellut serbialaisen kenttäpullo-pakki-yhdistelmän kuvauksesta, jossa oli sana "genocide". Pakkisysteemistä vitsailtiin, että se oli niin hankala, että siitä juotuaan kykeni hirmutekoihin ilman eri käskyä.

Vuoden 2013 tammikuussa Varusteleka nousi otsikoihin puolustusvoimien puututtua venäläisvalmisteisen Anglija-maastopuvun maahantuontiin ja myyntiin. Syynä oli puvussa käytetty suomalaisen M05-maastokuvion kopioksi väitetty väritys, joka on Suomessa mallisuojattu.

Yritys toimi *Iron Sky* -elokuvan pääsponsorina ja hoiti lähes kaiken puvustuksen.

Vuonna 2014 Varusteleka oli otsikoissa Arnold Schwarzeneggeriin liittyvän kampanjansa johdosta. *Make Arnold Come*-video oli huhtikuussa 2015 kerännyt yli 600 000 katselukertaa Youtubessa.

Lähteet
-------

1. 1 2 3 4 5   Vainu.io *search.vainu.io*.
2. ↑
3. ↑  Yritysesittely *Varusteleka.fi*.
4. ↑  Avoin työpaikka: Toimitusjohtaja *Varusteleka.fi*. Viitattu 16.12.2015.
5. ↑  Varusteleka esittelee uuden toimitusjohtajansa vauhdikkaalla videolla *Markkinointi & Mainonta*.  10.8.2016. Viitattu 5.7.2017.
6. ↑  Vihavainen, Suvi: "Vaimonhakkaajapaitojen" myynti suomalaisessa verkkokaupassa aiheuttaa hämmennystä *Helsingin Sanomat*.  6.6.2012.
7. ↑  Jauhiainen, Ilkka: Mainonnan eettinen neuvosto: vaimonhakkaajapaita on ok mutta kansanmurhabaretti ei *Markkinointi & Mainonta*.  8.11.2013.
8. ↑  Varustelekalle taas huomautus kansanmurhalla markkinoinnista – keskiössä "paha" serbialainen juomapullo MTV.fi.  Arkistoitu 15.8.2020. Viitattu 14.6.2018.
9. ↑  MEN 13/2018: Ihmisarvoa loukkaava markkinointi *kauppakamari.fi*.
10. ↑  Venäläinen Anglija-maastopuku, Jagel-kuviolla *Varusteleka*.  Arkistoitu 2.3.2013. Viitattu 28.5.2020.
11. ↑  Santapakka, Rimaila: Puolustusvoimat otti puhelun Varustelekaan: maastopuku lähti myynnistä *Ilta-Sanomat*.  6.1.2013. Viitattu 25.1.2018.
12. ↑  Isoniemi, Jaakko: Puolustusvoimilla tiukka linja maastokuosiinsa - "kurja juttu" *Iltalehti*.  7.1.2013.  Arkistoitu 11.1.2013. Viitattu 21.1.2013.
13. ↑  Suomalaisfirma puvustaa elokuva-armeijat *Nelonen.fi*.  12.4.2012.  Arkistoitu 15.4.2012. Viitattu 28.5.2020.
14. ↑  Varusteleka Iron Sky -elokuvan pääsponsoriksi *Varusteleka*.  7.3.2012. Viitattu 28.5.2020.
15. ↑  Hernesaho, Sami: Suomalaisfirman kutsu saavutti Arnold Schwarzeneggerin lähipiirin *Ilta-Sanomat*.  8.10.2014.

Aiheesta muualla
----------------

* Varustelekan kotisivut
* Varustelekan Alasin-tietopankki